|  |  |
| --- | --- |
| **Lugupeetud Kristina Aruste**TEKSA tugiRahandusteabe poliitika osakondRahandusministeeriumE-post: kristina.aruste@fin.ee  | Tallinnas, 19. märtsil 2024. a |

**TAOTLUS EBAÕIGETE ANDMETE KUSTUTAMISEKS TEGELIKE KASUSAAJATE ANDMEKOGUST**

Esitasime Rahandusministeeriumile 26.01.2024 Dmitri Pankratov, isikukoodiga 38611120240, ülesandel taotluse ebaõige kande parandamiseks ja selgitustaotluse. Nimetatud taotlusega palusime Rahandusministeeriumil kui tegelike kasusaajate andmekogu vastutaval töötlejal kustutada Dmitri Pankratov, isikukoodiga 38611120240, Staffrent Subcontracting OÜ, registrikoodiga 14604262, tegelike kasusaajate hulgast, kuna Dmitri Pankratov ei ole tegelik kasusaaja ning andmekogus on tema kohta ebaõige kanne.

Taotluses tõime esile, et ebaõige kande parandamine Staffrent Subcontracting OÜ poolt ei ole võimalik. Täpsemalt, Staffrent Subcontracting OÜ-l puudub juhatus ning äriühingu registrikaardile ei ole kantud ühtegi esindusõiguslikku isikut. Staffrent Subcontracting OÜ ainuosanik on TÜ FreeHoldings, registrikoodiga 16341890, ning TÜ FreeHoldings täisosanikud on registrist kustutatud Liftsmart MTÜ, registrikoodiga 80574599 ja MTÜ Kaimuder, registrikoodiga 80603050. Registrist kustutatud Liftsmart MTÜ ja MTÜ Kaimuder on äriregistrisse kantud ka kui TÜ Freeholdings esindusõiguslikud isikud. Seega Staffrent Subcontracting OÜ-l puudub juhatus ja seda ei ole võimalik nimetada, mistõttu ebaõige kande parandamine juhatuse kaudu ei ole võimalik.

Rahandusministeerium esitas 26.02.2024 vastuse taotlusele, mille kohaselt:

* tänane õiguslik kord näeb ette võimaluse tegeliku kasusaaja andmete parandamiseks ja seda siis läbi kehtiva juhatuse liikme. Kui taotlete äriühingu juhatuselt andmete parandamist, ent äriühing keeldub seda tegemast, saate nõuda andmete avaldamisega tekitatud kahju hüvitamist, kui selline kahju esineb;
* Rahandusministeeriumil ei ole volitust ega õigust parandada ettevõtete andmeid, sh andmeid tegelike kasusaajate osas.

Oleme 26.01.2024 taotluses selgitanud, et Staffrent Subcontracting OÜ juhatuse kaudu ebaõige kande parandamine ei ole võimalik. Staffrent Subcontracting OÜ-l juhatus puudub ja seda ei saa ka valida, kuna Staffrent Subcontracting OÜ ainuosaniku osanikud ja esindusõiguslikud isikud on registrist kustutatud.

Samas ei saa me nõustuda seisukohaga, et Rahandusministeeriumil ei ole volitust ega õigust parandada ebaõigeid andmeid tegelike kasusaajate osas.

Tegelike kasusaajate andmekogu asutamine ja põhimäärus (edaspidi nimetatud ka kui **määrus**), mis on kehtestatud rahandusministri 06.04.2023 määrusega, § 4 lg 1 kohaselt on tegelike kasusaajate andmekogu vastutav töötleja Rahandusministeerium. Määruse § 5 punkti 6 kohaselt korraldab vastutav töötleja koostöös teenindava asutuse (Registrite ja Infosüsteemide Keskus) ja registripidajaga (Tartu Maakohtu registriosakond) andmekogusse sisestamata jäetud andmete sisestamist ja ebaõigete andmete parandamist. Seega andmekogus sisalduvate ebaõigete andmete parandamise ülesanne ja kohustus on just Rahandusministeeriumil.

Määruse seletuskirjas on toodud, et eelnõu §-s 5on loetelu vastutava töötleja ehk Rahandusministeeriumi ülesannetest. Vastutav töötleja juhib registri pidamist, lahendab andmekogu puudutavaid õiguslikke küsimusi, teavitab volitatud töötlejaid andmekogu pidamist puudutavatest asjaoludest ja õigusaktide muutmisest, teostab andmekogu pidamise ja toimimise üle järelevalvet ning määrab andmekogu turvanõuded. Samuti võtab vastutav töötleja vastu ning menetleb RahaPTS § 792 lõigete 1 ja 2 alusel esitatud taotlusi andmekogu andmete avalikkusele kättesaadavuse piiramiseks ja korraldab koos volitatud töötlejatega sisestamata jäetud andmete sisestamist ja ebaõigete parandamist. Eelnevast nähtuvalt on Rahandusministeeriumil pädevus, voli ja kohustus parandada andmekogus sisalduvaid ebaõigeid andmeid.

Isikuandmete kaitse seaduse § 25 lõikes 3 punktis 2 on sätestatud, et andmesubjektil on õigus vastutavalt töötlejalt nõuda kogutud isikuandmete kustutamist, kui isikuandmete töötlemisel ei arvestatud isikuandmete töötlemise põhimõtteid.

Isikuandmete töötlemise põhimõtted on sätestatud isikuandmete kaitse seaduse §-s 14. Isikuandmete kaitse seaduse § 14 punkt 4 näeb ette isikuandmete õigsuse põhimõtte ja viidatud sätte kohaselt tuleb isikuandmete töötlemisel tagada, et  isikuandmed on õiged ja vajaduse korral ajakohastatud; mõistlike meetmetega tagatakse, et andmetöötluse eesmärgi seisukohast ebaõiged isikuandmed kustutatakse või parandatakse viivitamata.

Antud juhul on andmekogus ebaõiged andmed Dmitri Pankratov kohta, mistõttu on rikutud isikuandmete õigsuse põhimõtet ning see annab Dmitri Pankratov-le õiguse nõuda vastutavalt töötlejalt, kelleks on Rahandusministeerium, ebaõigete isikuandmete kustutamist ehk Dmitri Pankratovi kustutamist Staffrent Subcontracting OÜ tegelike kasusaajate hulgast.

Ülaltoodust tulenevalt palume veelkord Rahandusministeeriumil kui andmekogu vastutaval töötajal kustutada Dmitri Pankratovi Staffrent Subcontracting OÜ tegelike kasusaajate hulgast.

Lugupidamisega

/allkirjastatud digitaalselt/

Gert Kasekivi

vandeadvokaat